b'\n_START_ARTICLE_\nZlarin\n_START_PARAGRAPH_\nZlarin je otok v Srednji Dalmaciji (Hrva\xc5\xa1ka).\n_START_SECTION_\nGeografija\n_START_PARAGRAPH_\nZlarin je z velikostjo 8,04 km\xc2\xb2 tretji najve\xc4\x8dji otok v \xc5\xa1ibeni\xc5\xa1kem arhipelagu. Dol\xc5\xbeina obale meri 20,236 km. Otok, na katerem stojita dva svetilnika, le\xc5\xbei jugozahodno od \xc5\xa0ibenika na hrva\xc5\xa1kem delu Jadranske obale. Od kopnega ga deli \xc5\xa0ibeni\xc5\xa1ki kanal, od niza drugih oto\xc4\x8dkov na jugozahodu pa Zlarinski kanal. Otok lo\xc4\x8dujeta dva niza gri\xc4\x8dev, na enem od njih le\xc5\xbei najvi\xc5\xa1ji vrh otoka Klepac, ki je visok 169 mnm. Med obema nizema gri\xc4\x8dev le\xc5\xbei plodna dolina z obdelovalnimi povr\xc5\xa1inami. Ve\xc4\x8dji zalivi so: Zlarinska luka, v kateri le\xc5\xbei naselje Zlarin, ki skupaj z zaselkom Borovica tvorita edina naselja na otoku; in Magarna na jugovzhodni strani otoka. Naselje Zlarin se v pisnih virih prvi\xc4\x8d omenja leta 1298._NEWLINE_Iz pomorske karte je razvidno, da prvi svetilnik, ki stoji na koncu okoli 130 m dolgega pomola pristani\xc5\xa1\xc4\x8da v zalivu Luka Zlarin oddaja svetlobni signal: B Bl 3s. Drugi svetilnik, ki stoji na koncu rta Rat, pa oddaja svetlobni signal: B Bl(2) 5s. Nazivni domet svetilnika je 6 milj.\n_START_SECTION_\nGospodarstvo\n_START_PARAGRAPH_\nDoma\xc4\x8dini se \xc5\xbee od davnih \xc4\x8dasov ukvarjajo s pomorstvom, ribolovom, turizmom. V preteklosti so se ukvarjali z nabiranjem koral. Prvi pisni viri o lovu na korale v Jadranu izvirajo iz 14. stoletja. Zlarjani se 1412 \xc5\xbee omenjajo kot priznani lovci na korale. Ulov koral prodajajo v Neapelj. Ta gospodarska dejavnost se je obdr\xc5\xbeala skozi stoletja vse do leta 1955, ko je zaradi neekonomi\xc4\x8dnosti prenehala z delovanjem._NEWLINE_V kraju stoji hotel \xc2\xbbH.Koralj\xc2\xab. Mo\xc5\xbeen pa je tudi najem privatnih turisti\xc4\x8dnih sob in apartmajev.\n_START_SECTION_\nZgodovina\n_START_PARAGRAPH_\nNa otoku so najdeni predmeti iz mlaj\xc5\xa1e kamene in rimske dobe. Od leta 1298 do 1843 je bil Zlarin fevdalna posest \xc5\xa1ibeni\xc5\xa1ke nad\xc5\xa1kofije. V \xc4\x8dasu tur\xc5\xa1kih napadov  v 16. in 17. stol. so se na otok naseljevali be\xc5\xbee\xc4\x8di prebivalci vasi iz okolice \xc5\xa0ibenika._NEWLINE_Baro\xc4\x8dna \xc5\xbeupnijska cerkev Uznesena Marijana (sv.Marija) je bila postavljena v \xc4\x8dasu 1735 - 1740 na temeljih starej\xc5\xa1e cerkve iz 15. stol. Zvonik je bil postavljen 1701. Na otoku stojita \xc5\xa1e cerkvi: Sv.Rok, ki stoji na starem pokopali\xc5\xa1\xc4\x8du, je iz leta 1649 in Sv.\xc5\xa0imun iz 17. stoletja. Cerkev Gospa od Ra\xc5\xa1elja je bila postavljena v 15. stoletju in 1714 preurejena v baro\xc4\x8dnem slogu._NEWLINE_Na otoku je ohranjenih tudi nekaj poletnih po\xc4\x8ditni\xc5\xa1kih hi\xc5\xa1ic postavljenih v 16. in 17. stoletju.'